פנחס להב

פנחס (פינייה) להב (1921 – 22 בינואר 1992) היה דובר צה"ל במלחמת יום הכיפורים, קצין אספקה ראשי וקצין תחזוקה ראשי הראשון, בדרגת תת-אלוף.

ביוגרפיה
להב נולד בפולין. עלה לארץ ישראל ב-1938, הצטרף לפלוגת הסטודנטים של ארגון ההגנה בחיפה, שירת במשטרת היישובים העבריים בשנים 1940-1943, במלחמת העולם השנייה התנדב לצבא הבריטי ונשאר באירופה בתום המלחמה לסייע בהעלאת ניצולי השואה.

במלחמת העצמאות שירת בפלוגת הסיור של חטיבת קרייתי. לאחר המלחמה נותר בשירות הקבע ושירת בתפקידי מטה והדרכה בהם מפקד קורס קציני אפסנאות. ב-1957 מונה לקצין אפסנאות של חטיבה 7 ושירת תחת דוד אלעזר שמינה אותו ב-1962 לשליש גייסות השריון תחת פיקודו. אחרי לימודים במכללה הבין-זרועית לפיקוד ולמטה מונה ב-1964 על ידי אלעזר לקצין שלישות של פיקוד הצפון, ב-1970 קודם לדרגת אלוף-משנה ומונה לראש מחלקת פרט באגף כוח האדם. באוגוסט 1972 מונה לדובר צה"ל, ומילא תפקיד זה במהלך מלחמת יום הכיפורים. על תפקודו במלחמה ואמינות דיווחיו, נמתחה ביקורת ציבורית. לאחר המלחמה, מונה מעליו תת-אלוף אהרון אבנון, שקיבל את תפקיד הממונה על ההסברה, תפקיד חדש שנוצר בעקבות לקחי המלחמה. בינואר 1974, הועבר להב מתפקידו בעקבות דרישת שר הביטחון משה דיין.

ב-1974 מונה לקצין אספקה ראשי, ולאחר הקמת חיל התחזוקה בנובמבר 1975 נתמנה למפקדו הראשון.

לאחר שחרורו שימש מנהל שירותי עיריית תל אביב-יפו, מנכ"ל הספארי ברמת גן חבר איגוד הכדורסל בישראל ויו"ר מחלקת הכדורסל של אגודת הפועל תל אביב.

קישורים חיצוניים
 
 פנחס להב באתר אט"ל

הערות שוליים

תתי-אלופים בצה"ל
דוברי צה"ל
קציני לוגיסטיקה ראשיים
אנשי משטרת היישובים העבריים
מתנדבי היישוב לצבא הבריטי
פעילי ההעפלה
לוחמי ההגנה
ישראלים ילידי פולין
עסקני כדורסל ישראלים
אישים הקבורים בבית הקברות קריית שאול
ישראלים שנולדו ב-1921
ישראלים שנפטרו ב-1992